معصومہ بیگم

معصومہ بیگم (1902ء-1990ء) حیدرآباد، دکن، بھارت سے تعلق رکھنے والی ایک خاتون کارکن، سیاسی رہنما اور اپنے وقت کی پہلی مسلم  خاتون وزیر رہی ہیں۔

خاندان و معاشرہ
معصومہ طیبہ بیگم خدیو جنگ کی سب سے بڑی بیٹی اور سید حسین بلگرامی کی پوتی تھیں۔ ان کا خاندان پردے کا سخت پابند تھا۔ وہ فارسی زبان و ادب کی ماہر اور اردو اور انگریزی زبانوں پر عبور رکھتی تھیں۔ انہوں نے 1922ء میں اپنے رشتہ دار حسین علی خان سے شادی کی جو اوکسفرڈ یونیورسٹی کے فارغ التحصیل تھے۔ حسین بعد میں جامعہ عثمانیہ کے شعبہ انگریزی کے صدر بنے۔ معصومہ نے اس شادی کے بعد رفتہ رفتہ پردہ کرنا چھوڑ دیا۔ وہ بھارت کی آزادی کے بعد کھل کر لوگوں سے ملنے لگیں اور خواتین کی بھلائی کے کام کرنے لگیں جن کی حوصلہ افزائی انہیں ان کی ماں سے ملی تھی۔

انتخابی سیاست
معصومہ بیگم کو کانگریس پارٹی نے حیدرآباد کے پرانے شہر سے پہلے انتخابات میں ایک ٹکٹ دیا تھا۔ وہ انتخاب جیت گئیں اور دو میعاد پورے کیے۔1960ء میں وہ رفاہ عام اور مسلم اوقاف کی وزیر بنائی گئیں۔ اس سے قبل وہ 1957ء میں کانگریس مقننہ پارٹی کی ڈپٹی لیڈر بنائی گئی تھیں۔

آل انڈیا خواتین کانفرنس سے وابستگی
معصومہ بیگم 1927ء سے آل انڈیا خواتین کانفرنس سے منسلک رہی تھیں۔ وہ دو مرتبہ مقامی شاخ کی نائب صدر بنیں اور 1962ء میں انہیں صدر بنایا گیا۔ اس سے قبل 1957ء میں انہیں اس تنظیم کے بین الاقوامی تعلقات کا ذمے دار رکن بنایا گیا تھا۔

اسفار
1955ء میں معصومہ بیگم نے کولمبو کا دورہ کرنے والے آل انڈیا ویمینز کانفرنس وفد کی قیادت کی۔ 1956ء میں روس کا دورہ کرنے والے ایک وفد کی وہ نائب قائد رہی ہیں۔ 1959ء میں وہ اقوام متحدہ کی عبوری کمیٹی کی رکن چنی گئی تھیں۔ یہ انتخاب غیر سرکاری تنظیموں کی جنیوا میں ہونے والی دوسری کانفرنس میں ہوا تھا۔ اسی سال معصومہ نے یوگوسلاویہ جانے والے کے وفد کی قیادت کی۔ ان ہی کی سرکردگی میں ایک وفد انڈونیشیا بھی گیا۔

دیگر تنظیموں سے وابستگی
1966ء میں وہ مرکزی سماجی بہبود بورڈ کی صدرنشین بنائی گئی۔ وہ انجمن خواتین اور لیڈی حیدری کلب کی صدر رہی ہیں۔ وہ ریڈ کراس کی مینیجنگ کمیٹی کی رکن بھی رہی ہیں۔

اولاد
معصومہ بیگم کے ایک فرزند کا نام راشد آزر ہے۔

حوالہ جات

1902ء کی پیدائشیں
1990ء کی وفیات
حقوق نسواں کے بھارتی کارکنان
مسلم خواتین
اکیسویں صدی کی بھارتی خواتین سیاست دان
حیدرآباد، بھارت کی شخصیات
نسائیت پسند بھارتی
بھارتی فعالیت پسند برائے حقوق نسواں